**A**

 **TABEL COMPARATIV**

**privind proiectul ordinului viceprim-ministrului, ministrul afacerilor interne pentru modificarea și completarea Anexei nr. 2 la Ordinul ministrului afacerilor interne nr. 183/2021 privind aprobarea Regulamentului pentru compunerea și portul uniformelor de poliție, precum și a Regulilor pentru aplicarea normelor privind echiparea polițiștilor**

|  |  |  |  |
| --- | --- | --- | --- |
| **Nr. crt.** | **Text inițial** | **Text propus** | **Motivare** |
|  | Anexa nr. 2 la OMAI nr. 183/2021„Art. 13 - (1) Anual, până la data de 15 octombrie, polițiștii completează fișele de evidență a drepturilor de echipament, prin care solicită articolele de echipament pentru anul următor, care să le asigure o uniformă completă și regulamentară aferentă sezonului cald și sezonului rece, necesară îndeplinirii sarcinilor de serviciu, certificând datele completate ***prin semnătură.***(…)”  | 1. **La articolul 13, alineatul (1) se modifică și va avea următorul cuprins:**

„(1) Anual, până la data de 15 octombrie, polițiștii completează **și transmit, electronic,** fișele de evidență a drepturilor de echipament, **prin intermediul aplicației informatice de gestionare a acestora,** prin care solicită articolele de echipament pentru anul următor, care să le asigure o uniformă completă și regulamentară aferentă sezonului cald și sezonului rece, necesară îndeplinirii sarcinilor de serviciu, certificând **astfel** datele completate.”  | În prezent, documentația care stă la baza operațiunilor logistice se desfășoară în unitățile Ministerului Afacerilor Interne în format fizic, pe suport de hârtie, implicând, alături de costurile adiacente consumului de hârtie/alte tipuri de consumabile, și un consum mare de timp.Soluția identificată constă în completarea electronică a fișelor de evidență a drepturilor de echipament, prin intermediul aplicației informatice de gestionare a acestora, dezvoltată la nivelul Ministerului Afacerilor Interne.Prin soluția propusă se urmărește eficientizarea activității de completare a fișelor de evidență a drepturilor de echipament. |
|  |  | **2**. **La articolul 13, după alineatul (1) se introduce un nou alineat, alin. (11), cu următorul cuprins:****„(11) Prin excepție de la prevederile alin. (1), polițiștii pot completa scriptic fișele de evidență a drepturilor de echipament, certificând datele completate prin semnătură, în baza unui raport justificativ aprobat de șeful unității.”** | În practică, pot apărea situații în care, din motive temeinic justificate, completarea electronică a fișelor de evidență a drepturilor de echipament nu este posibilă (cu titlu de exemplu, aplicația informatică de gestionare a acestora nu este încă implementată).Prin urmare, se impune reglementarea posibilității completării fișelor în discuție și scriptic, în baza unui raport justificativ aprobat de șeful unității.  |
|  | Anexa nr. 2 la OMAI nr. 183/2021„Art. 13 – (…)(2) Fișele de evidență a drepturilor de echipament se completează după cum urmează:(…)c) polițiștii alocați la categoria „numai bani“ vor menționa pe Fișa de evidență a drepturilor de echipament sintagma „Dețin uniformă completă și regulamentară, aferentă sezonului cald și sezonului rece, necesară îndeplinirii sarcinilor de serviciu”. | **3. La articolul 13 alineatul (2), litera c) se modifică și va avea următorul cuprins:**„c)polițiștii alocați la categoria «numai bani» **vor completa fișa fără a solicita echipament, cu condiția să dețină** uniformă completă și regulamentară, aferentă sezonului cald și sezonului rece, necesară îndeplinirii sarcinilor de serviciu.” | În contextul reglementării actuale, în cazul în care polițiștii primesc bani fără a avea asigurat echipamentul necesar, declarația care condiționează acordarea în bani a drepturilor de echipament ar putea fi catalogată ca „fals în declarații.”Soluția identificată presupune eliminarea declarației polițistului și condiționarea acordării în bani a drepturilor de echipament de deținerea unei uniforme complete și regulamentare, necesară îndeplinirii sarcinilor de serviciu. |
|  | Anexa nr. 2 la OMAI nr. 183/2021„Art. 55 – (…)(2) Echipamentul prevăzut de normele din anexa nr. 2 la Hotărârea Guvernului nr. 1.061/2002, republicată, cu modificările și completările ulterioare, ***pentru sezonul cald*** poate fi achiziționat cu un an înainte, în proporție de până la 50% din necesar.” | **4. La articolul 55, alineatul (2) se modifică și va avea următorul cuprins:**„(2) Echipamentul prevăzut de normele din anexa nr. 2 la Hotărârea Guvernului nr. 1.061/2002, republicată, cu modificările și completările ulterioare, poate fi achiziționat cu un an înainte, în proporție de până la 50% din necesar, **în funcție de strategiile de echipare stabilite la nivelul structurilor.”** | Modificarea propusă are în vedere punerea în acord a prevederilor referitoare la posibilitatea achiziționării echipamentului, cu un an înainte, în proporție de până la 50% din necesar, cu cele prevăzute la art. 5 alin. (2) din Hotărârea Guvernului nr. 1061/2002, republicată, cu modificările și completările ulterioare. |
|  |  | **Art. II. – Polițiștii care nu au completat fișele de evidență a drepturilor de echipament pentru anul 2025 până la data intrării în vigoare a prezentului ordin, le completează și le transmit potrivit dispozițiilor prezentului ordin.** |  |